**Frederiksværk Bådelaug**

December 2023

**Orientering fra bestyrelsen om dit Bådelaug i 2023**

Kære medlemmer.

Sejlsæsonen er slut og har vel været noget blandet, idet sommeren reelt faldt i maj og juni samt delvist i august. Vi håber dog, at I har fået sejlet alligevel.

Hvad er der ellers sket i Bådelauget?

Vores hjemmeside, som vi fortsat er meget tilfredse med, havde desværre et udfald her i sommer, men den er nu aktiv igen. Er der noget I savner/ønsker anderledes, så sig til og vi ser på det.

Vores medlemsskare tæller i skrivende stund 129 medlemmer.

Aktiviteterne har været som følger:

* Generalforsamlingen i februar med 20 deltagere.
* Kontingentindbetaling i klubhuset i marts blev gæstet af 53 medlemmer.
* Standerhejsningen i april havde 31 glade deltagere.
* Som noget nyt var der tur på Arresø med Frederikke, hvor der var 30 deltagere.
* Sct. Hans-grillen – ja, det er i juni - blev gæstet af ca. 40 deltagere.
* Herreturen i september havde deltagelse af 9 både og ca. 45 glade sømænd.
* Standerhalingen i november blev gæstet af 20 deltagere.

Tak til jer der har stået for aktiviteterne og tak til jer der deltog.

Udlån af klubhuset til egne private formål er stadig en mulighed, men vi har skærpet regelsættet lidt mere i forhold til 2022. Du skal have været medlem i 1 år – du aftaler nærmere med Kasper (vores klubhusbestyrer) – du afleverer lokaliteterne i opryddet og rengjort stand – du køber øl og vand gennem Kasper - du erlægger et depositum til Kasper på kr. 3.000; du får kr. 2.500 retur når alt naturligvis er i orden ved afleveringen – det koster således kr. 500 at låne klubhuset.

Første aktivitet i 2024 er generalforsamling – det sker den 18. februar 2023 – og som det fremgår af indkaldelsen, så afgår Michael Høybye (vores kasserer) efter eget ønske; ligeledes afgår Lars Arnesen (næstformand) også efter eget ønske. Kom ud af busken – stil dit mandat til rådighed – vær med til at præge livet i Bådelauget – og skulle du have sans for tal og økonomi, må det ikke holde dig tilbage, tværtimod.

Rigtig glædelig jul og godt nytår

På bestyrelsens vegne

Niels Gregart